Diari Oficial de la Generalitat Valenciana


Sumari del DOGV 4010, del 30-05-2001 (2001/5128)

Informació pública sobre la suspensió de la concessió de llicències d'estacions de telefonia mòbil de l'Ajuntament de Monforte del Cid.
---------------------------------------------------------------------------------------------------------------------------------------

### Dades del document

Número de DOGV
:   4010

Data del DOGV
:   30-05-2001

Secció del DOGV
:   V. ALTRES ANUNCIS - A) ORDENAMENT DEL TERRITORI I URBANISME

Número del document
:   2001/5128


Organisme emissor
:   Ajuntament de Monforte del Cid

Tipus de document
:   Anunci

Informació pública sobre la suspensió de la concessió de llicències d'estacions de telefonia mòbil de l'Ajuntament de Monforte del Cid. [2001/Q5128]
  
L'Ajuntament en Ple, en la sessió extraordinària del dia 30 d'abril de 2001, va adoptar, entre uns altres, l'acord següent:
  
Suspensió de llicències per a la instal·lació d'estacions de telefonia mòbil.
  
L'alcalde dóna compte de la conveniència de procedir a la suspensió de l'atorgament de llicències urbanístiques per a la instal·lació d'estacions de telefonia mòbil, a fi d'estudiar la modificació del planejament urbanístic municipal pel que fa a aquesta matèria.
  
Antecedents
  
La suspensió de l'atorgament fa referència o afecta a tot el terme municipal.
  
La finalitat pretesa amb la suspensió és facilitar la modificació de les normes subsidiàries de planejament municipal vigents, aprovades definitivament per la Comissió Territorial d'Urbanisme d'Alacant el dia 22 de juny de 1992, en el sentit d'incloure normes tècniques i urbanístiques que regulen la instal·lació d'antenes de telefonia mòbil i anàlogues.
  
La suspensió de què es tracta, que s'adopta com a mesura de caràcter cautelar tendent a evitar situacions materials no desitjades, pel fet de ser incompatibles amb la nova solució de planejament que ara es postula, tindrà una durada màxima d'un any, sense perjudici del que s'estableix en l'ordenament jurídic si se sotmet a informació pública la modificació a redactar, i afectarà a totes aquelles llicències urbanístiques que tinguen per objecte la instal·lació d'estacions de telefonia mòbil i anàlogues.
  
Als antecedents anteriors son d'aplicació els següents
  
Fonaments jurídics
  
L'article 152, apartat 1, del Decret 20/1998, de 15 de desembre, del Govern Valencià, mitjançant el qual s'aprova el Reglament de Planejament de la Comunitat Valenciana (d'ara en avant RPCV) que estableix «els òrgans administratius competents per a sotmetre a informació pública plans i programes, fins i tot abans de convocar aquesta, podran acordar la suspensió de l'atorgament de llicències de parcel·lació de terrenys, edificació i demolició per a àrees o usos determinats, amb la finalitat de facilitar l'estudi o reforma de l'ordenació urbanística». Així mateix, l'apartat 3 d'aquest mateix precepte assenyala que «la suspensió a la qual fa referència el número 1 s'extingirà, en tot cas, en el termini d'un any. Si es produeix dins d'aquest termini la convocatòria de la informació pública, la suspensió es mantindrà per a les àrees les noves determinacions de planejament de les quals suposen una modificació de l'ordenació urbanística i des de l'acord de suspensió adoptat per a facilitar l'estudi del planejament o la seua reforma. Si la convocatòria d'informació pública es produeix una vegada transcorregut el termini d'un any, la suspensió derivada d'aquesta convocatòria d'informació pública tindrà també la durada màxima d'un any».
  
De conformitat amb el que s'estableix en l'article 57.1.a de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística (d'ara en avant LRAU), l'acord suspensiu de l'atorgament de llicències urbanístiques s'haurà de publicar, perquè puga tenir efecte, en el Diari Oficial de la Generalitat Valenciana.
  
En concordança amb el que s'estableix en la disposició addicional tercera, paràgraf segon de la LRAU esmentada, competeix al Ple de la corporació l'adopció de l'acord a què es refereix el fonament jurídic anterior.
  
En virtut de tot el que s'ha dit anteriorment, el Ple de l'Ajuntament, per unanimitat, acorda:
  
Primer
  
Suspendre l'atorgament de llicències urbanístiques d'acord amb les condicions següents:
  
Àmbit material de la suspensió: els terrenys de tot el terme municipal.
  
Abast objectiu de la suspensió: llicències urbanístiques que tinguen per objecte la instal·lació d'estacions de telefonia mòbil i anàlogues.
  
Termini de suspensió: un any, comptador des de l'endemà de la data de publicació d'aquest acord en el Diari Oficial de la Generalitat Valenciana.
  
Fonament jurídic de la suspensió: modificació de l'ordenació urbanística continguda en les vigents normes subsidiàries de planejament municipal per a la regulació de la matèria determinada a l'apartat 2 anterior.
  
Segon
  
Publicar aquest acord en el Diari Oficial de la Generalitat Valenciana.
  
Tercer
  
Que els serveis tècnics municipals procedisquen a la redacció d'un projecte de modificació puntual de les normes subsidiàries de planejament municipal, amb la finalitat d'incloure normes tècniques i urbanístiques que regulen la instal·lació d'estacions de telefonia mòbil i anàlogues.
  
Contra aquest acord es podrà interposar un recurs contenciós administratiu davant el Tribunal Superior de Justícia de la Comunitat Valenciana, en el termini de dos mesos, comptadors des de l'endemà de la publicació d'aquest edicte en el Diari Oficial de la Generalitat Valenciana.
  
Cosa que es fa pública perquè se'n prenga coneixement.